সুইজারল্যান্ডের বিপক্ষে বিশ্বকাপের প্রথম ম্যাচে অধিনায়ক ছিলেন মার্সেলো। কোস্টারিকার বিপক্ষে তিনিই থাকবেন, সে নিশ্চয়তা নেই। ব্রাজিলে ফোলহা দি কুইনতো ম্যাগাজিনের সাংবাদিক ইউলেনিয়ো হামবের্তো কাল সেন্ট পিটার্সবার্গ স্টেডিয়ামে বলছিলেন তাই। আর বরাবরের আক্রমণাত্মক ফুটবলের পূজারি ব্রাজিলের বিশ্বকাপ অধিনায়ক কেন ডিফেন্ডার হন, সে নিয়েও দারুণ ব্যাখ্যা তাঁর, ‘আক্রমণভাগের খেলোয়াড়দের আমরা দায়িত্ব দিতে পছন্দ করি না। ওরা খেলবে নিজেদের মতো। অনেকটা শিল্পীর মতো। একজন শিল্পীকে কোনো দায়িত্ব দিলে তাঁর শিল্প ক্ষতিগ্রস্ত হবে। আমাদের ফরোয়ার্ডরাও ঠিক তাই। এ কারণে ডিফেন্ডারদের অধিনায়ক হিসেবে বেছে নিই।’